תחרות "הקלעי של המדינה" של מנהלת הליגה בשיתוף מפעל הפיס ממשיכה במרץ. היום (חמישי) אחר הצהריים התקיימה בתחרות בבאר טוביה, בהשתתפות כ-50 ילדים, חלקם ממחלקות הנוער של מכבי אשדוד והפועל באר טוביה וחלקם דרך ההרשמה הפתוחה באתר המנהלת.
כבר בשלבים המוקדמים ראינו רמה גבוהה מאוד, כאשר אסף וייס מהפועל ברנר, שבעונה שעברה הגיע לפיינל פור של התחרות, השווה את שיא הקליעה העונתי בתחרות של ענבר רותם ויואב וידנפלד עם 29 נקודות בסשן מדהים, בו קלע את כל הכדורים פרט לאחרון! עשרה מתמודדים קלעו 20 נקודות ומעלה ועלו לרבע הגמר, כולל עומר ורד שהרשימה מאוד בקליעה הנקייה שלה.
אחרי שלב מותח נוסף, נקבעו ארבעת הקלעים שיתמודדו בחצי הגמר במוצאי שבת במהלך המשחק בין מכבי "קפלן" אשדוד/באר טוביה להפועל "בנק יהב" ירושלים: אור דביר בן ה-15 מאשדוד שקלע 24 נקודות, רז כהן בן ה-15.5 מאשקלון שקלע 24 נקודות, יואב בכרך בן ה-15 ממושב אביגדור שקלע 24 נקודות וגיא חמו בן ה-16 מאשקלון שסיים ראשון ברבע הגמר עם 26 נקודות.
בדף המיוחד של התחרות באתר מנהלת הליגה נפתחה ההרשמה לתחרויות המוקדמות הבאות: ב-12 באפריל בירושלים, ב-25 באפריל בחיפה, ב-26 באפריל בקריית גת ובאשקלון, ב-3 במאי בראשל"צ וב-5 במאי בנהריה.